Seksuelt samkvem mellem to personer skal være afhængig af, om der er et samtykke eller ej, lyder et nyt forslag fra S, R og SF.

Enhver kvinde - ung som gammel - skal kunne danse, tale og klæde sig, som hun har lyst til uden sidenhen at blive beskyldt for selv at bære en del af ansvaret for at være blevet voldtaget, skriver Berlingske.

Derfor skal lovgivningen ændres, så seksuelle handlinger uden samtykke fra - typisk - kvinden skal straffes, mener Socialdemokraterne, de Radikale og SF, der i et fælles udspil vil skærpe reglerne for straf i voldtægtssager.

På den måde ønsker partierne at komme ud over diskussioner om, hvorvidt der i konkrete sager om voldtægt har været tale om tvang eller trusler.

- Når vi kan høre, at der i konkrete sager rejses diskussion om, hvilket tøj pigen havde på, eller hvordan hun dansede, så har vi som samfund et problem. Vi ønsker simpelthen at føre vores lovgivning på voldtægtsområdet ind i den moderne virkelighed: Seksuelt samkvem mellem to personer skal være afhængig af, om der er et samtykke eller ej, siger S-formand Mette Frederiksen til Berlingske.